CELEX: 62008CN0501
Language: sl
Date: 2008-11-20 00:00:00
Title: Zadeva C-501/08 P: Pritožba, ki jo je vložila Município de Gondomar 20. novembra 2008 zoper sklep Sodišča prve stopnje (četrti senat), razglašen 10. septembra 2008 v zadevi T-324/06, Município de Gondomar proti Komisiji

24.1.2009   
            
            
               SL
            
            
               Uradni list Evropske unije
            
            
               C 19/18
            
         Pritožba, ki jo je vložila Município de Gondomar 20. novembra 2008 zoper sklep Sodišča prve stopnje (četrti senat), razglašen 10. septembra 2008 v zadevi T-324/06, Município de Gondomar proti Komisiji
   (Zadeva C-501/08 P)
   (2009/C 19/32)
   Jezik postopka: portugalščina
   Stranki
   
      Pritožnica: Município de Gondomar (zastopnika: J. L. da Cruz Vilaça in L. Pinto Monteiro, odvetnika)
   
      Druga stranka v postopku: Komisija Evropskih skupnosti
   Predlogi pritožnice:
   
               —
            
            
               Sklep Sodišča prve stopnje naj se razveljavi in tožbo zoper Odločbo Komisije C(2006) 3782 z dne 16. avgusta 2006 o ukinitvi finančne pomoči iz kohezijskega sklada naj se razglasi za dopustno.
            
         
               —
            
            
               Podredno naj se razveljavi sklep Sodišča prve stopnje in zadeva naj se vrne temu sodišču v novo odločanje.
            
         
               —
            
            
               Komisiji naj se v skladu s členom 69 Poslovnika Sodišča naloži plačilo vseh stroškov, vključno s tistimi, ki so nastali pritožnici, ali podredno, naj se pridrži odločanje o stroških do sklepa ali sodbe, s katero bo zaključen postopek.
            
         Pritožbeni razlogi in bistvene trditve
   1.   NAPAČNA UPORABA PRAVA PRI PRESOJI POGOJA GLEDE NEPOSREDNEGA ZADEVANJA TOŽEČE STRANKE IN POMANJKLJIVA OBRAZLOŽITEV
   Município de Gondomar meni, da portugalski pravni red vsebuje posebnosti, ki morajo voditi do drugačne razlage, kot je razlaga Sodišča prve stopnje v sklepu o nedopustnosti tožbe v zadevi T-324, v katerem je napačno uporabilo pravo.
   Iz portugalske zakonodaje, zlasti iz členov 18 in 20 izvedbene uredbe o kohezijskem skladu v Portugalski, ki je bila potrjena z edinim členom uredbe-zakona št. 191/2000 z dne 16. avgusta, namreč izhaja, da Portugalska republika nima diskrecijske pravice glede odločitve o ohranitvi finančnih pomoči iz kohezijskega sklada, dodeljenih Município de Gondomar kot subjektu, pristojnem za izvedbo projekta, ali njihovi ukinitvi, tako da je treba zaključiti, da so učinki Odločbe Komisije o ukinitvi gospodarske pomoči iz kohezijskega sklada avtomatični, ker navedena zakonodaja ne omogoča, da se izvršne subjekte oprosti obveznosti vrnitve neupravičeno plačanih zneskov.
   V sklepu o nedopustnosti tožbe, vložene v zadevi T-324/06, se Sodišče prve stopnje ni izreklo o tem vprašanju in ker je to bistveni vidik pri odločanju o dopustnosti tožbe, je napačno uporabilo pravo, kar je imelo takojšnje posledice na izvrševanje postopkovnih pravic iz člena 230 ES.
   Ker Sodišče prve stopnje ni odločilo o tem vprašanju, je njegov sklep neobrazložen ali pomanjkljivo obrazložen. V skladu s pravno teorijo in sodno prakso Skupnosti obstaja splošna dolžnost obrazložitve odločb, ki jih izdajajo upravni in sodni organi, da bi se Sodišču olajšal sodni nadzor.
   Ker se Sodišče prve stopnje ni izreklo o posebnostih portugalskega pravnega reda, je ta sklep pomanjkljivo obrazložen in lahko zelo vpliva na interese tožeče stranke.
   2.   KRŠITEV NAČELA UČINKOVITEGA SODNEGA VARSTVA
   Município de Gondomar tudi meni, da obstaja nevarnost, da ne bo deležna učinkovitega sodnega varstva, ker po notranjem pravu nima na voljo pravnih sredstev za izpodbijanje zahteve za vračilo finančne pomoči iz kohezijskega sklada, saj je akt, s katerim ji je bila vročena Odločba Komisije, da se ji ukine finančna pomoč iz kohezijskega sklada, akt, zoper katerega v skladu z notranjim pravom ni mogoče vložiti pritožbe.
   Vročitev Odločbe Komisije, zoper katero ni mogoče vložiti pritožbe, je bila opravljena z dopisom službe ministrstva za okolje, pristojne za upravljanje kohezijskega sklada, z dne 25. septembra 2006, ki se omejuje le na „prenos“ Odločbe Komisije, ki vsebuje izrek.
   Neobstoj pravnih sredstev je kršitev načela pravice do učinkovitega pravnega varstva, kot je določeno v najnovejši pravni teoriji in sodni praksi Skupnosti.